Cu atât mai mult cu cât Zalăul este un oraș care întinerește, consider acest capitol foarte important pentru dezvoltarea orașului. Am și o miză personală în acest domeniu, în calitate de consumator pasionat de literatură, de cultură în general și de evenimente sportive.
• Implicarea Primăriei în organizarea regulată de evenimente artistice și culturale de foarte bună calitate. Îmi doresc artiștii și evenimentele pe care și le merită locuitorii orașului, și nu manifestări zgomotoase care să atragă prin faptul că sunt gratuite
• Reluarea, în parteneriat cu Consiliul Județean, a Festivalului Roman, de reconstituiri istorice, care s-a bucurat de mare succes
• Un Festival al Tinerilor, cu conferințe, workshopuri, concerte
• Colaborarea cu Consiliul Județean Sălaj în crearea de evenimente cu semnificație nu numai locală, ci și județeană
• Stagiuni culturale realizate în colaborare cu teatrele, operele și orchestrele din Cluj, Oradea și Satu Mare
• Colaborarea cu instituțiile culturale independente ca Asociația Pro-Teatru
• Promovarea patrimoniului local, pornind de la faptul că Zalăul este membru al Asociației „Țara Silvaniei”, calitate în care se pot crea sinergii în acest sens
• Amenajarea pe timpul verii a platoului central și a arterei pietonale cu infrastructură de timpul liber pentru tineri si părinții cu copii: Wi-Fi gratuit, prize de încărcare, spații de relaxare, fotolii cu puf, zone de umbră, colțuri de citit cu rafturi de cărți puse la dispoziție de Biblioteca orașului
• Dotarea parcurilor și a curților școlilor cu mobilier recreativ și facilități de fitness în aer liber
• Depolitizarea conducerii clubului sportiv, dat fiind că Zalăul a trecut prin momente dificile în ultimii ani, cu conotație penală
• Alocări substanțiale din bugetul Primăriei pentru sporturile de masă, cu tradiție în Zalău, competiții sportive comunitare între cartiere și licee
• Programul „50 de coșuri de baschet”, care constă în amplasarea de astfel de coșuri pe fațade laterale ale unor clădiri care permit desfășurarea în apropiere a jocului de baschet, fără stânjenirea traficului și fără tulburarea liniștii în zonă
• Construirea unui adăpost pentru câinii abandonați, la standarde europene. Locuitorii Zalăului și-au manifestat public, nu o dată compasiunea și interesul
• Un parc de aventuri în Meseș, la a cărui reamenajare dictată de considerente de mediu m-am referit deja